— Прапанова кінатэатрам была зроблена, але выбар саміх уладальнікаў кінатэатраў, якія самі будуюць свой бізнес, зарабляюць на ім грошы, — ці браць стужку ў ратацыю. Міністэрства культуры не ўздзейнічае на прыватныя кіназалы. Калі апошнія не цікавіць дзяржаўнае кіно, то што тут зробіш? Але ўсе сем абласных кінапракатаў актыўна адгукнуліся на нашу прапанову паказаць стужку, таму што, па-першае, расце цікавасць да беларускага кіно, па-другое, гэта пакуль вельмі “рэдкая птушка” на вялікіх экранах. Адносна “Слядоў…”, дарэчы, збор і аналіз інфармацыі аб пракаце пакуль працягваецца. Тыя даныя, пра якія вы кажаце, былі прамежкавымі, бо дэманстрацыя карціны яшчэ ідзе ў трох абласцях і завершыцца ў верасні. Пасля гэтага мы зможам казаць пра сукупныя даныя і па гледачах, і па зборах, каб не быць галаслоўнымі. Таму пакуль заяўляць, што стужка правалілася ў пракаце — гэта наогул нейкае глупства.